**NÁRODNÁ RADA SLOVENSKEJ REPUBLIKY**

**VIII. volebné obdobie**

Číslo: CRD – 1271/2020

**140a**

**S p o l o č n á s p r á v a**

výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 140)- druhé čítanie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky.

Národná rada Slovenskej republiky uznesením č. **192** z 9 júla 2020 pridelila vládny návrh zákona, ktorým sa mení a dopĺňa zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 140)** na prerokovanie týmto výborom:

 Ústavnoprávnemu výboru Národnej rady Slovenskej republiky

 Výboru Národnej rady Slovenskej republiky pre financie a rozpočet

Výboru Národnej rady Slovenskej republiky pre verejnú správu a regionálny rozvoj a

 Výboru Národnej rady Slovenskej republiky pre obranu a bezpečnosť ako gestorskému

 Výbory prerokovali predmetný návrh zákona v stanovenej lehote.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Výbory Národnej rady Slovenskej republiky, ktorým bol návrh zákona pridelený, zaujali nasledovné stanoviská:

**Ústavnoprávny výbor Národnej rady Slovenskej republiky** uznesením č. 84 z 8. septembra 2020 odporučil Národnej rade Slovenskej republiky návrh zákona schváliť so zmenami a doplnkami.

**Výbor Národnej rady Slovenskej republiky pre financie a rozpočet** uznesením č. 55 z 10. septembra 2020 odporučil Národnej rade Slovenskej republiky návrh zákona schváliť so zmenami a doplnkami.

**Výbor Národnej rady Slovenskej republiky pre verejnú správu a regionálny rozvoj** uznesením č. 22 z 9. septembra 2020 odporučil Národnej rade Slovenskej republiky návrh zákona schváliť so zmenami a doplnkami.

 **Výbor Národnej rady Slovenskej republiky pre obranu a bezpečnosť** uznesením č. 17 zo 7. septembra 2020 odporučil Národnej rade Slovenskej republiky návrh zákona schváliť so zmenami a doplnkami.

 Z uznesení výborov Národnej rady Slovenskej republiky vyplývajú tieto pozmeňujúce a doplňujúce návrhy:

1. K čl. I

V čl. I sa za bod 4 vkladá nový bod 5, ktorý znie: „5. V § 5 ods. 1 písm. l) sa slovo „poradcu,“ nahrádza slovami „poradcu pri činnostiach uvedených v písmene j) alebo § 9 písm. b), vykonávať“.“.

Nasledujúce body sa primerane prečíslujú.

V súlade so smernicou Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu v platnom znení (ďalej len „smernica“) sa ustanovuje, aby sa osoby vykonávajúce činnosť organizačného a ekonomického poradcu stali povinnou osobou až v prípade, keď vykonávajú niektoré druhy činností, ktoré zákon považuje za rizikové z hľadiska legalizácie alebo financovania terorizmu.

 Výbor Národnej rady Slovenskej republiky pre financie a rozpočet

 **Gestorský výbor odporúča schváliť**

1. K čl. I

V čl. I bod 19 znie: „19. V § 10 ods. 1 písmeno b) znie:„b) identifikáciu konečného užívateľa výhod a prijatie primeraných opatrení na overenie informácií týkajúcich sa identifikácie konečného užívateľa výhod vrátane opatrení na zistenie vlastníckej štruktúry a riadiacej štruktúry klienta, ktorý je právnickou osobou alebo združením majetku; pri identifikácii konečného užívateľa výhod sa povinná osoba nesmie spoliehať výlučne na údaje získané z registra právnických osôb, podnikateľov a orgánov verejnej moci41c) (ďalej len „register právnických osôb), ak na základe hodnotenia rizík podľa § 20a existuje riziko legalizácie alebo financovania terorizmu,“.“.

 V porovnaní s navrhovanými zmenami sa v súlade so smernicou dopĺňa ustanovenie, podľa ktorého sa obmedzenie spoliehania sa na register bude vzťahovať len na situácie, keď existuje riziko legalizácie alebo financovania terorizmu.

 Výbor Národnej rady Slovenskej republiky pre financie a rozpočet

 **Gestorský výbor odporúča schváliť**

1. V čl. I bod 28 znie:

„28. V § 11a ods. 1 písm. b) sa za slovo „platby“ vkladajú slová „elektronickými peniazmi, ktoré sa môžu použiť iba na území Slovenskej republiky“ a suma „250 eur“ sa nahrádza sumou „150 eur“.“.

Na základe navrhovanej úpravy sa bude výnimka zo  starostlivosti uplatňovať až v prípade, ak je elektronické peniaze možné použiť len na území Slovenskej republiky. Navrhovaná zmena vyplýva zo smernice EÚ.

 Ústavnoprávny výbor Národnej rady Slovenskej republiky

 **Gestorský výbor odporúča schváliť**

1. V čl. I sa za bod 28 vkladá nový bod 29, ktorý znie:

„29. V § 11a ods. 1 písm. c) sa suma „250 eur“ nahrádza sumou „150 eur“.“.

Nasledujúce body sa primerane prečíslujú.

Legislatívno-technická úprava vyplývajúca zo zmeny v bode 2 pozmeňujúceho návrhu [§ 11a ods. 1 písm. b)]. Zmena sumy z 250 eur na 150 eur v § 11a ods. 1 písm. b) a c) je v návrhu zákona uskutočnená v jednom novelizačnom bode, avšak z dôvodu, že sa bodom 2 pozmeňujúceho návrhu mení § 11a ods. 1 písm. b), nie je možné zmenu vykonať v jednom novelizačnom bode.

 Ústavnoprávny výbor Národnej rady Slovenskej republiky

 **Gestorský výbor odporúča schváliť**

1. V čl. I sa za bod 33 vkladá nový bod 34, ktorý znie:

„34. V § 14 ods. 2 písm. a) sa slová „zložitým, nezvyčajne veľkým obchodom a všetkým obchodom s nezvyčajnou povahou“ nahrádzajú slovami „zložitým obchodom, nezvyčajne veľkým obchodom, všetkým obchodom s nezvyčajnou povahou alebo obchodom“.

Nasledujúce body sa primerane prečíslujú.

Zosúlaďuje sa znenie zákona so smernicou. Podľa platnej právnej úpravy povinná osoba je povinná venovať osobitnú pozornosť všetkým zložitým, nezvyčajne veľkým obchodom a všetkým obchodom s nezvyčajnou povahou, ktoré nemajú zrejmý ekonomický účel alebo zrejmý zákonný účel. Obchody, ktoré nemajú zrejmý ekonomický účel alebo zrejmý zákonný účel sú však samy osebe dôvodom na venovanie osobitnej pozornosti a preto sa navrhuje zaradiť ich do výpočtu samostatne. Zároveň sa v súlade s čl. 18 ods. 2 smernice EÚ 2015/849 nahrádza kumulatívny výpočet prípadov nezvyčajných obchodov za ich alternatívny výpočet.

 Ústavnoprávny výbor Národnej rady Slovenskej republiky

 **Gestorský výbor odporúča schváliť**

1. K čl. I

V čl. I bod 44 § 26a ods. 4 sa slovo “ostatným“ nahrádza slovom „iným“.

Ide o legislatívno-technickú úpravu, ktorou sa zjednocuje zaužívaný pojem „iným členským štátom“ (napr. § 21 ods. 4 platného zákona).

 Ústavnoprávny výbor Národnej rady Slovenskej republiky

 Výbor Národnej rady Slovenskej republiky pre financie a rozpočet

 Výbor Národnej rady Slovenskej republiky pre verejnú správu a regionálny rozvoj

Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. V čl. I bode 46 v § 28 ods. 1 štvrtá veta znie: „Poskytnuté informácie môže finančná spravodajská jednotka použiť len na účel, na ktorý boli požadované; na iný účel ich môže použiť alebo iným orgánom ich môže poskytnúť až po predchádzajúcom súhlase príslušného orgánu členského štátu, ktorý ich finančnej spravodajskej jednotke poskytol.“.

Upravuje sa text tak, aby bolo zrejmé, že sa súhlas vyžaduje od príslušného orgánu členského štátu, ktorý informácie poskytol a v súlade so smernicou EÚ sa upravuje postup použitia informácií na iný účel ako boli poskytnuté.

 Ústavnoprávny výbor Národnej rady Slovenskej republiky

 **Gestorský výbor odporúča schváliť**

1. V čl. I sa za bod 46 vkladá nový bod 47, ktorý znie:

„47. V § 28 sa za odsek 1 vkladá nový odsek 2, ktorý znie:

„(2) Finančná spravodajská jednotka môže poskytnúť informácie podľa odseku 1 príslušnému orgánu členského štátu s podmienkou ich osobitného spôsobu použitia. Ak príslušný orgán členského štátu požiada finančnú spravodajskú jednotku o súhlas s ich poskytnutím inému orgánu, finančná spravodajská jednotka tento súhlas udelí; finančná spravodajská jednotka nemusí udeliť súhlas, ak by sa tým mohlo zmariť alebo ohroziť spracovanie neobvyklej obchodnej operácie alebo prebiehajúce trestné konanie, alebo ak by poskytnutie informácií bolo zjavne neprimerané oprávneným záujmom osoby, ktorej sa týkajú, alebo by odporovalo účelu, pre ktorý bola žiadosť o poskytnutie informácií podaná, pričom neudelenie súhlasu musí finančná spravodajská jednotka odôvodniť.“.“.

Doterajšie odseky 2 a 3 sa označujú ako odseky 3 a 4.

Nasledujúce body sa primerane prečíslujú.

Na základe požiadavky smernice EÚ (čl. 55 ods. 2) sa upravuje postup, keď bude poskytovať naša finančná spravodajská jednotka informácie partnerskej finančnej jednotke členského štátu, a to obdobne, ako je tomu v opačnom prípade podľa § 28 ods. 1.

 Ústavnoprávny výbor Národnej rady Slovenskej republiky

 **Gestorský výbor odporúča schváliť**

1. K čl. I

V čl. I bod 52 § 36b ods. 1 sa slová „pôsobiacich na území Slovenskej republiky“ nahrádzajú čiarkou a slovami „v ktorých pôsobia osoby tejto organizácie na území Slovenskej republiky“.

Legislatívno-technická úprava, ktorou sa zosúlaďuje terminológia s čl. I bod 11 § 6 ods. 5 návrhu zákona.

 Ústavnoprávny výbor Národnej rady Slovenskej republiky

 Výbor Národnej rady Slovenskej republiky pre financie a rozpočet

Výbor Národnej rady Slovenskej republiky pre verejnú správu a regionálny rozvoj

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. K čl. I

V čl. I bod 52 § 36b ods. 2 sa slová „tohto zákona“ nahrádzajú slovami „predpisov účinných od 1. novembra 2020“.

Legislatívno-technická úprava spresňujúca prechodné ustanovenie.

 Ústavnoprávny výbor Národnej rady Slovenskej republiky

 Výbor Národnej rady Slovenskej republiky pre financie a rozpočet

 Výbor Národnej rady Slovenskej republiky pre verejnú správu a regionálny rozvoj

Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. K čl. I

V čl. I bod 52 § 36b ods. 3 sa slová „Povinná osoba uvedená v § 5 ods. 1 písm. o) alebo p) je povinná“ sa nahrádzajú slovami „Povinné osoby uvedené v § 5 ods. 1 písm. o) a p) sú povinné“.

Legislatívno-technická úprava, ktorou sa povinnosť uvedená v prechodnom ustanovení bude jednoznačne vzťahovať pre obe povinné osoby uvedené v § 5 ods. 1 písm. o) a p).

 Ústavnoprávny výbor Národnej rady Slovenskej republiky

 Výbor Národnej rady Slovenskej republiky pre financie a rozpočet

 Výbor Národnej rady Slovenskej republiky pre verejnú správu a regionálny rozvoj

Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

1. K čl. II

V čl. II bod 3 sa do tabuľky s novými viazanými živnosťami s poradovým číslom 82a a 82b dopĺňajú na pravú stranu dva nové prázdne stĺpce.

Formálna úprava. Prílohu č. 2 tvorí tabuľka s piatimi stĺpcami a nie tromi ako je to v návrhu.

 Ústavnoprávny výbor Národnej rady Slovenskej republiky

 Výbor Národnej rady Slovenskej republiky pre financie a rozpočet

 Výbor Národnej rady Slovenskej republiky pre verejnú správu a regionálny rozvoj

Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

 Gestorský výbor odporúča o pozmeňujúcich a doplňujúcich návrhoch hlasovať takto:

O bodoch  **1 až 12** hlasovať spoločne, a tieto  **schváliť.**

**IV.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 140)** vyjadrených v ich uzneseniach uvedených pod bodom **III.** tejto správy a v stanoviskách poslancov vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **odporúča**

Národnej rade Slovenskej republiky predmetný návrh zákona  **schváliť** v znení schválených pozmeňujúcich a doplňujúcich návrhov uvedených v tejto správe.

 Gestorský výbor určil spoločného spravodajcu výborov **Igora HUSA** vystúpiť na schôdzi Národnej rady Slovenskej republiky k uvedenému návrhu zákona v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru a predložiť Národnej rade Slovenskej republiky návrhy podľa § 81 ods. 2, § 83 ods. 4, § 84 ods. 2 a § 86 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**Spoločná správa** výborov Národnej rady Slovenskej republiky k vládnemu návrhu zákona, ktorým sa mení a dopĺňa zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 140a)** v druhom čítaní bola schválená uznesením Výboru Národnej rady Slovenskej republiky pre obranu a bezpečnosť **č. 21** na svojej **12. schôdzi.**

V Bratislave 16. septembra 2020

**Juraj KRÚPA**

predseda výboru